**Odlična prilika za srednjoškolce: Natjecanje u pisanju bloga Svjetske banke i Financial Timesa**

Svjetska banka u suradnji s *Financial Timesom* želi čuti iskustva mladih s obrazovanjem nakon pandemije i čuti njihove ideje za put napretka.

**Srednjoškolci iz Hrvatske od 16 do 19 godina** mogu se prijaviti na ovogodišnje natjecanje u pisanju bloga u organizaciji Svjetske banke i *Financial Timesa*, a za prijavu je potrebno napisati blog ili esej do 500 riječi na engleskom jeziku na sljedeću temu: ***"Kako se hrvatski obrazovni sustav oporavlja od gubitaka u učenju uzrokovanih pandemijom i što se još može napraviti kako bi se mladi pripremili za poslove budućnosti?“.***

Pandemija COVID-19 uzrokovala je najgoru krizu u obrazovanju u posljednjih 100 godina. Prema [izvješću](https://www.worldbank.org/en/topic/education/publication/the-state-of-the-global-education-crisis-a-path-to-recovery?cq_ck=1638565414093) Svjetske banke, UNESCO-a i UNICEF-a, procjenjuje se kako bi ova generacija djece mogla izgubiti 21 bilijun američkih dolara u životnoj zaradi. Tri godine nakon početka pandemije, obrazovni sustavi još uvijek se bore s posljedicama i rade na nadoknadi gubitaka u učenju. No, budućnost ne mora biti crna. Još uvijek ima vremena da se izgubljeno učenje nadoknadi i da se ova generacija učenika pripremi za poslove budućnosti.

Prijave će ocjenjivati komisija na visokoj razini sastavljena od viših dužnosnika Svjetske banke, *Financial Timesa* i odabranih partnera. Ocjenjivat će se originalnost, kreativnost, kvaliteta pisanja i prezentirana rješenja. Pobjednički blog bit će objavljen u *Financial Timesu* i na stranici *World Bank Blogs.* Također, Svjetska banka će pronaći dodatne, virtualne načine da oda počast pobjedniku ili pobjednici tijekom 2023. godine.

Rok za prijavu i slanje je **31. 3. 2023. do ponoći,** a više informacija možete pronaći na linku: <http://wrld.bg/lMGf50MN4LQ>.